În urmă cu exact 3 zile, pe 1 ianuarie 2017, s-au împlinit 10 ani de când România a aderat oficial la Uniunea Europeană. În tot acest timp, judeţul Iaşi a atras ca fonduri nerambursabile o sumă totală de 618 milioane de euro u ca să vă faceţi o idee despre mărimea fondurilor, imaginaţi-vă că suma este echivalentul a 30 de pasaje aeriene Dacia - Păcurari, plus alte 30 de pasaje subterane „Mihai Eminescu“. Cât am profitat de aceşti 618 milioane de euro şi cât i-am risipit? Simţiţi că s-au cheltuit aceste sume uriaşe în Iaşi? Nu vă gândiţi numai la investiţii concrete, asfaltări, pasarele etc., ci şi la salarii imense plătite adesea clientelei de pe lângă instituţii controlate politic, prin controversatele programe POSDRU. La zece ani de intrarea în UE, „Ziarul de Iaşi“ face o trecere în revistă a fondurile primite prin intermediul programelor de finanţare, dar totodată atinge şi latura mult mai puţin văzută, respectiv cea a sumelor risipite sau „furate“ de edili sau firme aplicante.